A Tanács 2098/2003/EK rendelete

(2003. november 27.)

az Egyesült Nemzetek Ideiglenes Koszovói Missziója (UNMIK) és a Boszniai és Hercegovinai Főképviselő Hivatalának (OHR) támogatásáról szóló 1080/2000/EK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre, és különösen annak 181 A cikke (2) bekezdésének első mondatára,

tekintettel a Bizottság javaslatára,

tekintettel az Európai Parlament véleményére [1],

mivel:

(1) A Délkelet-európai Stabilitási Egyezmény (SE) regionális politikai keretet alkot, amelyet 1999. június 10-én Kölnben fogadott el a nemzetközi közösség abból a célból, hogy támogassa a régió országainak a béke, a demokrácia, az emberi jogok tiszteletben tartása és a gazdasági fejlődés, valamint a teljes régió stabilitásának érdekében tett erőfeszítéseit.

(2) Az SE 13. cikke előírja, hogy az Európai Unió különleges koordinátort nevez ki, az Európai Biztonsági és Együttműködési Szervezet (EBESZ) hivatalban lévő elnöke és más résztvevőkkel folytatott konzultáció után, az EBESZ hivatalban lévő elnökének hozzájárulásával. Rendelkezéseket kell hozni a Stabilitási Egyezmény különleges koordinátora kinevezési eljárásának meghatározására.

(3) A különleges koordinátor elnököl a Délkelet-európai kerekasztalnál, amely biztosítja a három munkacsoport tevékenységének az összehangolását. A különleges koordinátor előmozdítja az SE céljainak megvalósítását, amennyiben bebizonyosodik, hogy ez utóbbi hozzáadott értéket képvisel annak céljából, hogy elősegítse a regionális együttműködést és növelje a helyi tulajdont, valamint hogy biztosítsa az SE és az Unió stabilizációs és társulási folyamatának komplementartitását.

(4) Az SE rendszeres működésének pénzügyi támogatása fontos tényezőt képvisel az Európai Unió térséggel kapcsolatos céljainak elérésére, különösen a regionális együttműködés támogatása és a közösségi támogatások hatékonyságának maximalizálása tekintetében.

(5) A 1080/2000/EK rendelet [2] meghatározza a jogi keretet, ami az SE Közösség által történő pénzügyi támogatását is lefedheti.

(6) Célszerű ezért módosítani a 1080/2000/EK rendeletet az alkalmazási területének kiterjesztése céljából.

ELFOGADTA EZT A RENDELETET:

1. cikk

A 1080/2000/EK a következőképpen módosul:

1. A cím helyébe a következő szöveg lép:

"A Tanács 2000. május 22-i 1080/2000/EK rendelete az Egyesült Nemzetek Ideiglenes Koszovói Missziója (UNMIK), a Boszniai és Hercegovinai Főképviselő Hivatala (OHR) és a Délkelet-európai Stabilitási Egyezmény (SE) támogatásáról"

2. Az első cikk helyébe a következő szöveg lép:

"1. cikk

(1) Az újjáépítési, a menekültek és lakhelyüket elhagyni kényszerült személyek számára történő segítségnyújtási, a Koszovó és Bosznia és Hercegovina – valamint az egész régió – regionális és gazdasági együttműködési politikájának keretén belül a közösség pénzügyileg hozzájárul a MINUK (negyedik pillér), az OHR és a Stabilitási Egyezmény különleges koordinátora létrehozásához és működéséhez.

(2) Ez a finanszírozás a MINUK az OHR és a különleges koordinátor költségvetésének támogatásában nyilvánul meg."

3. A következő cikkel egészül ki:

"1a. cikk

A különleges koordinátort a Bizottság javaslatára a Tanács minősített többséggel évente nevezi ki."

4. A 2. cikk (2) bekezdésének második albekezdése a következő mondattal egészül ki:

"A természetben történő társfinanszírozás lehetséges."

2. cikk

Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ezt a rendeletet 2004. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2003. november 27-én.

a Tanács részéről

az elnök

R. Castelli

[1] 2003. november 20-i vélemény (a Hivatalos Lapban még nem tették közzé).

[2] HL L 122., 2000.5.24., 27. o.

--------------------------------------------------